b'\n_START_ARTICLE_\nCal Jaumet Pensa\n_START_SECTION_\nDescripci\xc3\xb3\n_START_PARAGRAPH_\nCasa de pedra i morter amb un afegit sobre el corredor en forma d\'eixida amb una gran balconada. Cal destacar un portal de forma rectangular amb una gran llinda amb la seg\xc3\xbcent inscripci\xc3\xb3: "Salvador Vilarrasa, 1696". A la fa\xc3\xa7ana lateral i principal totes les finestres s\xc3\xb3n de pedra treballada, en una hi ha la data de 1694._NEWLINE_Corredor de 10 m de llargada per 3 m d\'ample que d\xc3\xb3na acc\xc3\xa9s al Papell, una de les cases m\xc3\xa9s antigues del poble. T\xc3\xa9 una al\xc3\xa7ada considerable i el sostre formant embigat de fusta. Anteriorment hi havia dos pilars de pedra, molt escairades, a l\'entrada del corredor. Al final hi ha un arc de mig punt. Al damunt descansa l\'eixida de Cal Jaumet.\n_START_SECTION_\nHist\xc3\xb2ria\n_START_PARAGRAPH_\nAquesta fou casa aixecada a finals del s. XVII (entre els anys 1694 i 1696) i fou restaurada a la d\xc3\xa8cada dels 80 del s. XX. El corredor t\xc3\xa9 import\xc3\xa0ncia pel fet de ser un dels \xc3\xbanics que es troba en aquestes contrades. No hem pogut fixar l\'edat de la seva construcci\xc3\xb3, per\xc3\xb2 hom pensa que \xc3\xa9s for\xc3\xa7a antiga, ja que condu\xc3\xafa a la casa Papell, una de les m\xc3\xa9s antigues del poble. Fou restaurat al llarg de la d\xc3\xa8cada dels 80 del s. XX.'